המחזור הראשון בליגה הספרדית הצליח להשיג רק 60 אחוזי תפוסה באיצטדיונים. המחזור, שהחל בשבת ב-19:00 בערב שעון ספרד, והסתיים רק ביום שני עמוק בלילה, מילא רק 61.22 אחוז מהמושבים באיצטדיוני ספרד, לעומת 70.23 בעונה שעברה. המשמעות היא ש-38.78 אחוז מהמושבים באיצטדינים היו ריקים.
חלק מהסיבות הן כלכליות, כיוון שספרד סופרת ממשבר לא קל, ומזג האוויר בסוף השבוע היה חם במיוחד (ממוצע של למעלה מ-30 מעלות ברחבי המדינה), אבל האוהדים מאשימים בעיקר את לוח הזמנים המוזר של הליגה, כשהמשחקים לא רק מתפרסים על ימים ארוכים, אלא גם מתחילים בשעות מוזרות. בשלושת המשחקים שהתחילו בשעה 23:00, נרשמו רק 53.93 אחוזי תפוסה.
בנוסף, בסביליה הלוהטת הגיעו רק 20 אלף צופים לאיצטדיון שמכיל 45 אלף, וגם בקאמפ נואו ברצלונה נותרו 41 אלף כיסאות ריקים.
* עוד בספרד: בניגוד לסלטה ויגו, שתי העולות החדשות רשמו ניצחונות במחזור הפתיחה. דפורטיבו לה קורוניה, הקבוצה שיחד עם ולנסיה הן היחידות בספרד שהצליחו לקחת מריאל וברצלונה אליפות ב-16 השנים האחרונות, חזרה השנה לליגה הבכירה בספרד, וניצחה אתמול 0:2 את אוסאסונה במחזור הראשון. עוד עולה, ריאל ויאדוליד, גברה 0:1 על סראגוסה, ואילו ראיו וייקאנו ניצחה 0:1 את גרנאדה.